b"\n_START_ARTICLE_\nHorst Brandst\xc3\xa4tter\n_START_PARAGRAPH_\nHorst Brandst\xc3\xa4tter (f\xc3\xb8dt 27. juni 1933 i Zirndorf, d\xc3\xb8d 3. juni 2015 i F\xc3\xbcrth) var en tysk tysk erhvervsmand, der is\xc3\xa6r blev kendt for produktionen af systemleget\xc3\xb8jet Playmobil.\n_START_SECTION_\nBiografi\n_START_PARAGRAPH_\nHorst Brandst\xc3\xa4tter blev f\xc3\xb8dt 27. juni 1933 som s\xc3\xb8n af Georg Brandst\xc3\xa4tter. Syv \xc3\xa5r gammel mistede han sin far i anden verdenskrig og tilbragte efterf\xc3\xb8lgende sin barn- og ungdom i b\xc3\xb8rnehjem._NEWLINE_I 1954 blev Horst Brandst\xc3\xa4tter en del af sin onkels firma, geobra Brandst\xc3\xa4tter, i Zirndorf ved N\xc3\xbcrnberg. Dengang fremstillede firmaet f\xc3\xb8rst og fremmest leget\xc3\xb8jstelefoner, spareb\xc3\xb8sser og ting til k\xc3\xb8bmandsbutikker, f\xc3\xb8rst af blik og senere af plastik. I 1958 fik man sin f\xc3\xb8rste succes med hula-hoop-ringe. Derefter udvidede firmaet med andet leget\xc3\xb8j og fritidsprodukter, der hovedsageligt blev lavet af plastik. I 1960'erne \xc3\xa5bnede Brandst\xc3\xa4tter et nyt produktionssted i Dietenhofen, da det hidtil havde v\xc3\xa6ret n\xc3\xb8dvendigt at k\xc3\xb8re medarbejderne med busser fra landsbyerne til Zirndorf. Det nye produktionssted er efterf\xc3\xb8lgende l\xc3\xb8bende blevet udvidet._NEWLINE_I 1964 grundlagde Brandst\xc3\xa4tter HOB GmbH & Co. KG til produktion af pladeafspillere og intercom. I 1981 kom hans s\xc3\xb8n Klaus Brandst\xc3\xa4tter ind i firmaet og vendte produktionen mod software, is\xc3\xa6r til Remote Access Service._NEWLINE_I begyndelsen af 1970'erne satte oliekrisen sit pr\xc3\xa6g p\xc3\xa5 firmaets traditionelle sortiment af leget\xc3\xb8j. Det foranledigede Brandst\xc3\xa4tter til at skabe et systemleget\xc3\xb8j med h\xc3\xb8j legev\xc3\xa6rdi og med s\xc3\xa5 lavt forbrug af r\xc3\xa5stoffer som muligt. Brandst\xc3\xa4tter t\xc3\xa6nkte p\xc3\xa5 en serie med k\xc3\xb8ret\xc3\xb8jer til sm\xc3\xa5 b\xc3\xb8rn og forestillede sig, at der kunne side passende figurer i dem. For opfinderen Hans Beck var det imidlertid for enkelt, og han udviklede en r\xc3\xa6kke ens grundfigurer, der adskilte sig fra hinanden med forskellig bemaling og passende tilbeh\xc3\xb8r: systemleget\xc3\xb8jet Playmobil. De f\xc3\xb8rste figurer blev pr\xc3\xa6senteret p\xc3\xa5 leget\xc3\xb8jsmessen i N\xc3\xbcrnberg i 1974. Ved udgangen af \xc3\xa5ret havde man produceret de f\xc3\xb8rste 300.000 figurer og tjent 3,5 mio. D-Mark p\xc3\xa5 dem. Siden 1976 produceres en stor del af figurerne af Brand Malta, i Hal Far p\xc3\xa5 Malta, som Brandst\xc3\xa4tter havde \xc3\xa5bnet som f\xc3\xb8rste udenlandske produktionssted i 1971. _NEWLINE_Hjemme i Zirndorf \xc3\xa5bnedes et nyt centrum for forvaltning, marketing, udvikling og drift i 1990. Siden 2000 fremstilles udover Playmobil ogs\xc3\xa5 Lechuza-plantekrukker og -havem\xc3\xb8bler. S\xc3\xb8nnen Conny Brandst\xc3\xa4tter har gjort m\xc3\xa6rket Lechuza til f\xc3\xb8rende p\xc3\xa5 verdensplan. I 2013 og 2014 etablerede Brandst\xc3\xa4tter et logistikcentrum i Herrieden i Landkreis Ansbach. I 2014 havde Brandst\xc3\xa4tter-gruppen over 4.100 medarbejdere p\xc3\xa5 verdensplan og en oms\xc3\xa6tning p\xc3\xa5 595 mio. euro. Samme \xc3\xa5r anslog det amerikanske erhvervsmagsin Forbes Brandst\xc3\xa4tters formue til ca. 1,3 mia. USD, hvilket placerede ham som nr. 1.316 p\xc3\xa5 magasinets liste over verdens rigeste mennesker._NEWLINE_Horst Brandst\xc3\xa4tter var stifter af fonden Kinderf\xc3\xb6rderung von Playmobil og grundlagde forlystelsesparkerne Playmobil FunPark, der er indrettet med henblik p\xc3\xa5 aktiv besk\xc3\xa6ftigelse og bev\xc3\xa6gelse for b\xc3\xb8rn._NEWLINE_Privat var Brandst\xc3\xa4tter far til to s\xc3\xb8nner og blev skilt to gange. I l\xc3\xb8bet af sit liv modtog han flere udm\xc3\xa6rkelser, blandt andet Bundesverdienstkreuz af 1. klasse, ligesom han blev udn\xc3\xa6vnt til \xc3\xa6resborger i b\xc3\xa5de hjembyen Zirndorf og produktionsstedet Dietenhofen."